Isiphumile incwadi ebhalwe ngomsakazi
ISAZI samasiko uVVO Mkhize we-Umsamo Institute obhale incwadi ngomsakazi woKhozi FM uDudu Khoza eyethulwe izolo
NOKUBONGWA PHENYANE | November 11, 2019
ISAZI samasiko esintu uDkt Velaphi “Bhedlindaba” VVO Mkhize, sithe sasisaba ukubhala incwadi ngomsakazi woKhozi FM, uDudu Khoza.
UVVO we-Umsamo Institute uthi wayenovalo lokumcela njengoba wayengangeneki kalula uDudu.
Ukusho lokhu emzini wakhe eWaterfall, eMgungundovu, izolo lapho bekwethulwa khona le ncwadi ethi uDudu: Umabizwa Asabele.
“Ngendlela engangisaba ngayo ngaze ngacela umyeni wakhe ukuthi akhulume naye kodwa naye ongabuyanga kimina. Ngelinye ilanga ngamqonda ngamtshela ukuthi ngifuna ukubhala incwadi ngaye wangibuza ukuthi ngobani. Wangitshela ukuthi kade ebachitha abantu abafuna ukubhala incwadi ngaye kodwa angiqhubeke ngibhale. Ngahlangana-ke nomndeni wakwaKhoza sahlanganisa amaphepha nezithombe yaze yaphuma incwadi,” kusho uVVO.
Uthe le ncwadi izofundisa ngomuntu wesifazane oganile kodwa ojike waba umama wesizwe.
“Into nje engiyiqikelele ngesikhathi sibhala wukuthi asifunanga ukuthi uDudu akhiphe izindaba zakhe zangasese sinazo, lokho ngikuqikelele kakhulu. Siyabonga ezinganeni zikaDudu nomyeni wakhe kanjalo nezami nomndeni wami ukuze lo mlando uphumelele,” kuchaza uVVO.
UDudu uthe ujabule uhluleka nokuchaza indlela azizwa ngayo.
“Ngangingazi ukuthi ngifunani ngangingusonhlalakahle, kusasa sengifuna ukusebenza eLibrary, ngaba ngumhlengikazi, ngangena oKhozini ngikhuluma ngezempilo ngagcina sengingumsakazi. Ngiyabonga kakhulu kubantu engisebenze nabo njengoba belime indima enkulu. Ngiyabonga kuVVO ngokubhala le ncwadi njengoba eqinisile ukuthi ngangingafuni abhale le ncwadi,” kuchaza uDudu.
Uthe le ncwadi eyabantu abaphila manje nesizukulwane esizayo.
“Abantu ababheke ikhono abazalwe nalo, engithemba ukuthi lo mlando ngempilo yami uzosiza abantu besifazane iningi labo esingazwanga ngalo emlandweni. Ngiyathemba ukuthi le ngenye yezindlela ezosiza ukuqonda umuntu wesifazane,” kuchaza uDudu.
UZandile Tembe noVicky Masuku abebekulo mcimbi, bancome uDudu ngegalelo lakhe lokulalela abantu abancane nabadala kunaye.
UBongani Mavuso ubephethe uhlelo kulo mcimbi.
Kwabanye abebekhona kubalwa uBabheke, Sphongo noMandla Magwaza.
UBhodloza Nzimande, umlingisi woZalo uBaby Cele, Sma Mathibeli, Makhosi Khoza, Mbuso Khoza ngabanye abebekhona.
Le ncwadi iqale khona izolo ukudayiswa.